Holger K. Nielsen (SF), 2014-08-27:
Der er ingen tvivl om, at ISIL repræsenterer ondskaben, barbariet, og er en trussel imod regionen og også imod resten af verden.
Derfor er det, som vi er i gang med her i dag, vigtigt.
Jeg tror, der var mange, der undrede sig, da ISIL her før sommerferien begyndte deres store offensiv og havde meget, meget stor succes med det.
ISIL havde indtil da jo primært opereret i Syrien, det var en del af den syriske konflikt.
Vi vidste godt, at der også var rødder i Irak, men det kom bag på mange af os, at man havde så stor succes med den militære fremmarch, og specielt det, at den irakiske hær stak halen mellem benene, og at det lykkedes ISIL at tage Mosul så relativt nemt, bl.a. med det resultat, at man fik masser af moderne våben og masser af penge.
Vi var mange, der undrede os: Kunne det virkelig være rigtigt, at 10 år efter Irakkrigen, og efter man fra vestens side havde støttet irakiske regeringer økonomisk og militært, var den irakiske hær ikke i stand til overhovedet at modstå det militære pres, der kom fra ISIL?
Det tilbagestår stadig at få analyseret nærmere, men det har jo formentlig forbindelse med den sunni-shia-konflikt, der er i Irak.
Der var jo mange sunnier, som, om man så må sige, skiftede over.
Men det var en katastrofe, det var en skandale, at det var sådan.
Derfor var det jo så opløftende, at kurderne kunne stå imod ISIL.
Det var kurderne, man skulle sætte sin lid til – kurderne, som har mange historiske erfaringer med den form for kamp, og som stod imod og gjorde det i første omgang.
De kunne så ikke gøre det i længden alene, bl.a. fordi ISIL havde taget de her mange moderne våben i Mosul.
Derfor fik de så hjælp fra andre kurdere i Tyrkiet og Syrien, hvilket i høj grad var medvirkende til, at de fik genoprettet fronten, og så fik de også hjælp fra de amerikanske bombninger.
Vi var mange, der undrede os over, at det internationale samfund var så passivt i hele den her situation, og derfor var vi også nogle, der faktisk var meget tilfredse med, at Obama besluttede sig for at intervenere og støtte kurderne i deres kamp.
Vi støtter selvfølgelig det her beslutningsforslag.
Der er mange, der spørger sig selv: Er vi nu igen på vej til Irak?
Er det en gentagelse af den katastrofale beslutning, som vi tog i 2003?
Der er meget stor forskel på det, vi er i gang med nu, og det, der var tilfældet i 2003.
Folkeretten er i orden nu, Irakkrigen var en ulovlig krig.
Nu er folkeretten i orden, der er et præcist mandat for, hvad det er, vi skal her; det er en begrænset operation – en operation, der er begrænset til, at man skal støtte kurdernes kamp, støtte amerikanernes hjælp til kurdernes kamp ved at stille et transportfly til rådighed.
Det er der dyb, dyb fornuft i.
Jeg er enig med dem, der har sagt, at det i sidste ende er en politisk løsning, der også her er nødvendig – der er aldrig militære løsninger på konflikter, det er som regel altid dårlige løsninger, men det kan være nødvendigt af og til at intervenere militært, og det er det, som man gør her.
Det betyder jo, at det her hænger sammen med, at der dannes en regering i Irak, som inkluderer og ikke ekskluderer, og som skaber mere politisk stabilitet.
Vi er nogle, der måske er lidt skeptiske stadig væk, men vi håber; vi har altid lov til at håbe på, at der faktisk er ved at ske en ny udvikling i selve Irak.
Det har også meget at gøre med Syrien, at man i højere grad får det problem adresseret.
Og der er det jo fortvivlende, at Vesten, også Danmark, i høj grad står og har flere spørgsmål, end vi har svar, i forhold til hvordan vi håndterer den syriske krise.
Jeg tror selv, det var en kæmpe, kæmpe fejl, at Iran ikke blev involveret på et tidligere tidspunkt, fordi Iran er et af de lande, der kunne lægge pres på Assad.
Rusland kunne også, men på grund af hele konflikten i Ukraine er det jo vanskeligt at få russerne med til ret meget i øjeblikket.
Det er også derfor, de forskellige konflikter jo i allerhøjeste grad hænger sammen, og det må vi også ligesom være opmærksomme på.
Men i hvert fald er vi opmærksomme på, at det her ikke er løsningen på det her problem, det er en støtte til kurdernes kamp imod ISIL, og hvis vi ikke støtter den kamp, vil det få fuldstændig katastrofale konsekvenser.
Det vil det få for kurderne, det vil det få for den irakiske befolkning, det vil det få for regionen og også for resten af verden.